Historia Athenarum
Athenarum origo nobilis fuit et paene divina. Fama refert Neptunum simul et Minervam Cecropis urbi nomen suum dare voluisse, et ceteros Deos, litis arbitros, hanc sententiam tulisse: "Numen, quod Cecropidis pretiosius donum obtulerit, idem eorum urbi nomen suum dabit." Tum Neptunus tridente solum percutit, ex quo prosilit ardens equus, signum bellicae virtutis. Minerva terram lancea aperit, et ad caelum exit olea frondens et baccis onerata, signum pacis. Di Minervae palmam dederunt, et Dea (graece Athena dicta), urbi nomen dedit Athenis. Sic Athenae fuerunt sedes ac templum Minervae, et postea domicilium artium litterarumque, quibus Dea praesidebat.